钦定古今图书集成/明伦汇编/官常典/第052卷 > 项
## 钦定古今图书集成/明伦汇编/官常典/第052卷 > 项

《周》同姓有项国。

按《路史》：“项，姬国也。”

襄王九年夏，鲁灭项。

按《春秋》僖公十七年。按《左传》十七年，夏，师灭项淮
之会，公有诸侯之事，未归而取项，齐人以为讨而止
公。按《公羊传》，“夏灭项，孰灭之？齐灭之。”曷为不言齐
灭之？为桓公讳也。《春秋》为贤者讳，此灭人之国，何贤
尔？君子之恶恶也疾始，善善也乐终。桓公尝有继绝
存亡之功，故君子为之讳也。按《穀梁传》，夏灭项，孰
灭之桓公也。何以不言桓公也？为贤者讳也。项，国也，
不可灭而灭之乎？桓公知项之可灭也，而不知己之
不可以灭也。既灭人之国矣，何贤乎？君子恶恶疾其
始，善善乐其终。桓公尝有存亡继绝之功，故君子为
之讳也。